ਪਾਕਿਸਤਾਨੀ ਫ਼ਿਲਮ ਇੰਡਸਟਰੀ ਹੀਰੋਇਨ ਸਨਾ ਦੀਆਂ ਬਰੂਹਾਂ ’ਤੇ ਸ਼ਗਨਾਂ ਦਾ ਤੇਲ ਚੋਣ ਲਈ ਤਿਆਰ ਰਹਿੰਦੀ ਹੈ। ਹੀਰੋਇਨ ਸਨਾ ਦਾ ਉੱਥੇ ਓਹੀ ਮੁਕਾਮ ਹੈ, ਜਿਹੜਾ ਇੱਥੇ ਬਾਲੀਵੁੱਡ ’ਚ ਕਦੇ ਹੇਮਾ ਮਾਲਿਨੀ ਦਾ ਸੀ ਤੇ ਅੱਜ ਕਰੀਨਾ ਕਪੂਰ ਦਾ ਹੈ। ਸਨਾ ’ਤੇ ਰੱਬ ਦੀ ਮਿਹਰ ਹੈ ਕਿ ਉਹ ਪਾਕਿਸਤਾਨ ’ਚ ਸਾਇਮਾ ਤੇ ਅਭਿਨੇਤਰੀ ਮੀਰਾ ਦੀ ਸ਼੍ਰੇਣੀ ’ਚ ਸ਼ਾਮਲ ਚੋਟੀ ਦੀ ਹੀਰੋਇਨ ਹੈ। ਪੰਜਾਬੀ ਤੇ ਉਰਦੂ ਫ਼ਿਲਮਾਂ ਦਾ ਦਿਲ ਬਣੀ ਸਨਾ ਨੂੰ ਭਾਰਤੀ ਦਰਸ਼ਕ ਵੀ ਜਾਣਦੇ ਹਨ ਕਿਉਂ ਜੋ ਅਮਿਤੋਜ ਮਾਨ ਦੀ ਸਫ਼ਲ ਫ਼ਿਲਮ ‘ਕਾਫ਼ਿਲਾ’ ’ਚ ਉਹ ਸੰਨੀ ਦਿਓਲ ਨਾਲ ਹੀਰੋਇਨ ਸੀ। ਉਹ ਹੁਣ ਠਾਕਰ ਤਪੱਸਵੀ ਦੀ ਦਿਲ ਪ੍ਰਦੇਸੀ ਹੋ ਗਿਆ ਨਾਲ ਪਾਲੀਵੁੱਡ ’ਚ ਵੀ ਆ ਰਹੀ ਹੈ। ਉਸ ਨੇ ਫ਼ਿਲਮ ’ਚ ਹੀਰੋਇਨ ਵਜੋਂ ਕੰਮ ਕੀਤਾ ਹੈ ਤੇ ਇਹ  ਫ਼ਿਲਮ ਤੇਜ਼ੀ ਨਾਲ ਬਣ ਰਹੀ ਹੈ।
ਨਿਰਦੇਸ਼ਕ ਠਾਕਰ ਤਪੱਸਵੀ ਨੇ ਸਨਾ ਨਾਲ ਮੇਲ ਕਰਵਾਇਆ ਤਾਂ ਲਾਲ ਸੂਹੇ ਸ਼ਾਲੂ ’ਚ ਸੱਜਰੀ ਵਹੁਟੀ ਦੇ ਦ੍ਰਿਸ਼ ਲਈ ਤਿਆਰ ਹੋ ਰਹੀ ਸਨਾ ਨੇ ਦੱਸਿਆ ਕਿ ਪੰਜਾਬੀ ਫ਼ਿਲਮਾਂ ’ਚ ਕੰਮ ਕਰਨਾ ਹਮੇਸ਼ਾਂ ਹੀ ਮਜ਼ੇਦਾਰ ਰਿਹਾ ਹੈ। ਓਧਰਲੇ ਤੇ ਇਧਰਲੇ ਪੰਜਾਬ ’ਚ ਕੋਈ ਫ਼ਰਕ ਨਹੀਂ ਸਿਰਫ਼ ਲਿੱਪੀ ਦਾ ਫ਼ਰਕ ਹੈ ਤੇ ਜਾਂ ਫਿਰ ਵਾਹਗੇ ਵਾਲੀ ਚੰਦਰੀ ਲਕੀਰ ਹੈ। ਉਸ ਨੂੰ ਖ਼ੁਸ਼ੀ ਹੈ ਕਿ ਫ਼ਿਲਮ ‘ਦਿਲ ਪ੍ਰਦੇਸੀ ਹੋ ਗਿਆ’ ਇਸੇ ਹੀ ਲਕੀਰ ਨੂੰ ਤੋੜਨ ਦਾ ਸੁਨੇਹਾ ਦੇ ਰਹੀ ਹੈ। ਰੂਪ ਤੇ ਸੁਹੱਪਣ ਵਜੋਂ ਰਾਣੀ ਬਣ ਜਚਦੀ ਸਨਾ ਨੇ ਇਸ ਫ਼ਿਲਮ ’ਚ ਹੀਰੋ ਇੰਦਰਜੀਤ ਨਿੱਕੂ ਨਾਲ ਕੰਮ ਕਰਕੇ ਉਸ ਦੀ ਗਾਇਕੀ ਦਾ ਵੀ ਲੁਤਫ਼ ਉਠਾਇਆ। ਸਨਾ ਖੁਸ਼ ਹੈ ਕਿ ਬਾਲੀਵੁੱਡ ਦੇ ਅਕਸ਼ੈ ਕੁਮਾਰ, ਹਮ ਵਤਨ ਸਰਦਾਰ ਕਮਾਲ ਤੇ ਹਯਾ ਅਲੀ ਤੋਂ ਇਲਾਵਾ ਪਾਲੀਵੁੱਡ ਦੇ ਜਸਪਾਲ ਭੱਟੀ, ਸਰਦਾਰ ਸੋਹੀ, ਸੁਰਿੰਦਰ ਸ਼ਰਮਾ, ਹਰਮੀਤ ਗੋਰੀ  ਨਾਲ ਰਜ਼ਾ ਮੁਰਾਦ, ਅਸ਼ੋਕ ਪੁਰੀ ਤੇ ਸ਼ਕਤੀ ਕਪੂਰ ਜਿਹੇ ਮਹਾਰਾਥੀ ਕਲਾਕਾਰਾਂ ਨਾਲ ‘ਦਿਲ ਪ੍ਰਦੇਸੀ ਹੋ ਗਿਆ’ ’ਚ ਕੰਮ ਕਰਨ ਦਾ ਮੌਕਾ ਮਿਲਿਆ ਹੈ। ਖੁਸ਼ੀ ’ਚ ਝੱਲੀ ਹੋਈ ਸਨਾ ਇਸ ਦਾ ਸਿਹਰਾ ਠਾਕਰ ਤਪੱਸਵੀ, ਨਿਰਮਾਤਾ ਡਾ. ਰਾਜ ਕੁਮਾਰ ਵੇਰਕਾ ਨੂੰ ਦਿੰਦੀ ਹੈ।
ਸਨਾ ਚਾਹੁੰਦੀ ਹੈ ਕਿ ਦੋਵੇਂ ਮੁਲਕ ਇਕਮਿੱਕ ਹੋਣ ਤੇ ਕਲਾਕਾਰਾਂ ਲਈ ਤਾਂ ਹੱਦਾਂ-ਸਰਹੱਦਾਂ ਕੁਝ ਨਹੀਂ ਹੁੰਦੀਆਂ। ਲਾਹੌਰ ਵਿਖੇ ਰਹਿ ਰਹੀ ਮੁਲਤਾਨ ਨਾਲ ਸਬੰਧਤ ਸਨਾ ਪਿਛਲੇ ਕੁਝ ਵਰ੍ਹਿਆਂ ਤੋਂ ਪਾਕਿਸਤਾਨ ਫ਼ਿਲਮ ਇੰਡਸਟਰੀ ’ਚ ਹੈ। ਗਰੈਜੂਏਟ ਕੁੜੀ ਸਨਾ ਦੀ ਪਹਿਲੀ ਪਾਕਿਸਤਾਨੀ ਫ਼ਿਲਮ ‘ਸੰਗਮ’ ਸੀ ਤੇ ਪਾਕਿਸਤਾਨੀ ਫ਼ਿਲਮ  ‘ਘਰ ਕਭ ਆਓਗੇ’ ਜ਼ਬਰਦਸਤ ਹਿੱਟ ਰਹੀ ਸੀ। ਫ਼ਿਲਮ ਮੁਸਲਮਾਨ ’ਚ ਉਸ ਨੇ ਸਰਦਾਰਨੀ ਦਾ ਕਿਰਦਾਰ ਨਿਭਾਇਆ ਸੀ।
ਪੀ.ਟੀ.ਵੀ. ਦੀ ਉਹ  ਖਾਸ ਸੈਲੇਬਰਿਟੀ ਹੈ।  ਵਿਦੇਸ਼ਾਂ ’ਚ ਅਕਸਰ ਸ਼ੋਅ ਕਰਨ ਜਾਂਦੀ ਸਨਾ ਹੁਣ ਤਕ ਦੇ ਆਪਣੇ ਕਰੀਅਰ ਤੋਂ ਸੰਤੁਸ਼ਟ ਹੈ। ਇਧਰ ਆ ਕੇ ਲੋਕਾਂ ਦੀ ਪ੍ਰਾਹੁਣਾਚਾਰੀ ਦੇਖ ਕੇ ਸਨਾ ਨੂੰ ਚਾਅ ਹੀ ਚੜ੍ਹ ਗਿਆ। ਉਸ ਨੇ ਕਿਹਾ ਕਿ ਚੰਗੇ ਮੌਕੇ ਮਿਲੇ ਤਾਂ ਬਾਲੀਵੁੱਡ ਵਿੱਚ ਵੀ ਜਾਵੇਗੀ ਤੇ ਜੇ ਹੋਰ ਪੰਜਾਬੀ ਫ਼ਿਲਮਾਂ ਦੀਆਂ ਪੇਸ਼ਕਸ਼ਾਂ ਹੋਈਆਂ ਤਾਂ ਉਹ ਹੱਸ ਕੇ ਸਵੀਕਾਰ ਕਰੇਗੀ। ਸਨਾ ਦਾ ਕਹਿਣਾ ਹੈ ਕਿ ਧੁਰੋਂ ਹੀ ਭਾਰਤ ਤੇ ਪੰਜਾਬ ਨਾਲ ਉਸ ਦਾ ਮੇਲ ਲਿਖਿਆ ਹੋਇਆ ਸੀ। ‘ਦਿਲ ਪ੍ਰਦੇਸੀ ਹੋ ਗਿਆ’ ਉਸ ਲਈ ਰੂਹਾਂ ਦਾ ਮਿਲਣ ਕਰਵਾਉਣ ਵਾਲੀ ਫ਼ਿਲਮ ਹੈ।

ਪ੍ਰਸ਼ਨਃ ਸਨਾ ਦੀ ਪਹਿਲੀ ਪਾਕਿਸਤਾਨੀ ਫ਼ਿਲਮ ਕਿਹੜੀ ਸੀ?


ਉੱਤਰਃ  ਸਨਾ ਦੀ ਪਹਿਲੀ ਪਾਕਿਸਤਾਨੀ ਫ਼ਿਲਮ ‘ਸੰਗਮ’ ਸੀ।